**Ancistrus** je rod slatkovodnih riba, od kojih su sve poznate kao **ancistrusi**. Podrijetlom su iz rijeke Amazone i njenih pritoka. Česta je riba u akvaristici, a najraširenija vrsta u akvarijima je *Ancistrus dolichopterus*.

Izgled i osobine
----------------

Ancistrusi su tipični predstavnici porodice *Loricariidae*; odlikuju se vertikalno spljoštenim tijelom i ustima koje imaju ulogu sisaljke. Sisaljka služi za struganje algi i mikroorganizama s kamenja, te opiranje jakoj vodenoj struji. Od ostalih članova podporodice *Ancistrini* razlikuju se kraćim i širim tijelom, te širom glavom. Karakteristično obilježje mužjaka predstavljaju "brkovi" s gornje strane glave, koji su kod ženki uglavnom odsutni ili vrlo mali. Nije sigurno za čemu ti brčići služe. Pretpostavlja se da oponašaju ličinke koje mužjak čuva, te da ženke u mužjacima s velikim i razgranatim brkovima vide dobre očeve svog potomstva.

Boja gornje strane tijela je tamnosmeđa, a prošarana je žutim točkama. Donja strana je žućkasta ili svjetlija nijansa boje tijela. Ancistrusi su poznati po svojoj sposobnosti da prežive u vodi s malim količinama kisika, zahvaljujući modificiranom želucu preko kojeg dišu. 

Ribe ovog roda uglavnom su miroljubive i prilagođene životu u akvariju, ali spolno zreli mužjaci mogu biti agresivni prema ostalim ancistrusima oba spola. Mužjaci narastu do 15 cm, ženke do 12 cm.

U akvariju
----------

Glava mužjaka s karakterističnim brkovima
Albino ženka
Popularne su među ljubiteljima akvarija upravo zbog svoje ishrane: cijenjeni su algojedi i vrlo korisni u suzbijanju zelenih algi u akvarijima. Iako su podrijetlom iz bistrih tropskih voda Južne Amerike, ancistrusi su vrlo otporne ribe i preživjet će u raznim nepogodnim uvjetima.

Temperatura vode koja im najbolje odgovara kreće se od 23 do 27°C, a životni vijek doseže i 12 godina. U normalnim akvarijskim uvjetvima ancistruse nije potrebno posebno hraniti, budući da se njihova ishrana sastoji od algi i ostataka riblje hrane. U trgovinama se mogu kupiti prilagođene tonuće tablete spiruline za ancistruse, koje će oni rado sisati. U nedostatku algi može im se dati kuhana blitva, grašak (bez kožice), spanjak, zelena salata (također kuhana), krastavac i ostalo povrće. Ancistrusi kojima nedostaje biljna hrana okrenut će se bušenju listova širokolisnih biljaka.

Ancistrusi su noćne ribe koje dan provode u pećinama, koje im treba oosigurati i u akvariju. Pored pećina, u akvariju s ancistrusima poželjno je imati granu ili panj, koja će im biti izvor potrebne celuloze.

Razmnožavanje
-------------

Mužjak će očistiti pećinu i u nju privući ženku. Nakon mrijesta ženka napušta pećinu i dalje ne igra nikakvu ulogu u podizanju mlađi. Mužjak će čistiti jaja i odstranjivati neoplođenu i pljesnivu ikru, te perajima poticati cirkulaciju i aeraciju vode oko ikre. Za to vrijeme mužjak ne napušta pećinu i ne hrani se. Jaja će se izleći za 3-4 dana, a mužjak će mlađ čuvati prvih 7-10 dana nakon izlijeganja. Mlađ prve dane provodi zaljepljeno za strop i zidove pećine, hraneći se sadržajem svoje žumanjčane kesice. Mladi ancistrusi izlaze iz pećine u potragu za algama nakon proplivavanja, kada istroše sadržaj svojih žumanjčanih kesica.

Vrste
-----

Albino mužjak

|  |  |  |
| --- | --- | --- |
| * *A. abilhoai*
* *A. agostinhoi*
* *A. aguaboensis*
* *A. bodenhameri*
* *A. bolivianus*
* *A. brevifilis*
* *A. brevipinnis*
* *A. bufonius*
* *A. caucanus*
* *A. centrolepis*
* *A. chagresi*
* *A. cirrhosus*
* *A. claro*
* *A. clementinae*
* *A. cryptophthalmus*
* *A. cuiabae*
* *A. damasceni*
* *A. dolichopterus*
* *A. dubius*
* *A. erinaceus*
* *A. eustictus*
* *A. falconensis*
* *A. formoso*
* *A. fulvus*
 | * *A. galani*
* *A. gymnorhynchus*
* *A. heterorhynchus*
* *A. hoplogenys*
* *A. jataiensis*
* *A. jelskii*
* *A. latifrons*
* *A. leucostictus*
* *A. lineolatus*
* *A. lithurgicus*
* *A. macrophthalmus*
* *A. maculatus*
* *A. malacops*
* *A. maracasae*
* *A. marcapatae*
* *A. martini*
* *A. mattogrossensis*
* *A. megalostomus*
* *A. minutus*
* *A. montanus*
* *A. mullerae*
 | * *A. multispinis*
* *A. nationi*
* *A. nudiceps*
* *A. occidentalis*
* *A. occloi*
* *A. parecis*
* *A. pirareta*
* *A. piriformis*
* *A. ranunculus*
* *A. reisi*
* *A. salgadae*
* *A. spinosus*
* *A. stigmaticus*
* *A. tamboensis*
* *A. taunayi*
* *A. temminckii*
* *A. tolima*
* *A. tombador*
* *A. trinitatis*
* *A. triradiatus*
* *A. variolus*
* *A. verecundus*
* *A. vericaucanus*
 |

Povezano
--------

* Akvarij

Izvori
------

1. ↑   Satora, L.; 1998, Histological and ultrastructural study of the stomach of the air-breathing Ancistrus multispinnis (Siluriformes, Teleostei)

***Ancistrus*** na Wikimedijinoj ostavi